YESU YA GETSEMANE ABƆƆ Ɔ MI
YESU HE LATSA TSLE PUE SI KAA MUƆ
Benɛ Yesu sɔle ha e bɔfo ɔmɛ ta a, ‘a la yi jemi la, nɛ a je kpo, nɛ a pue nɔ kɛ ho Oliv Yo ɔ nɔ ya.’ (Marko 14:26) A ya abɔɔ ko nɛ a tsɛɛ ke Getsemane, nɛ Yesu pɔɔ lejɛ ɔ yami ɔ mi.
Benɛ a ya su oliv tso ɔmɛ a he ngɛ lejɛ ɔ, Yesu si e bɔfo ɔmɛ a kpɛti nihi kpaanyɔ ngɛ lejɛ ɔ. Eko ɔ, e je a he ngɛ he nɛ a guu kɛ sɛɛ abɔɔ ɔ mi ɔ, ejakaa e de mɛ ke: “Nyɛɛ hi si ngɛ hiɛ ɔ, nɛ ma ya hɛ mi bɔɔ ma ya sɔle.” Yesu ngɔ Petro, Yakobo, kɛ Yohane kɛ piɛɛ e he kɛ ho. Aywilɛho nu lɛ nɛ e de bɔfo etɛ ɔmɛ ke: “Aywilɛho nɛ nya wa miɔ nɛ e maa gbe mi; nyɛɛ hi si ngɛ hiɛ ɔ nɛ nyɛɛ kɛ mi nɛ fɔ nyɔ.”—Mateo 26:36-38.
Kɛkɛ nɛ Yesu hɛ e he ngɛ kaseli ɔmɛ a he kɛ ya se bɔɔ, nɛ e ‘bu si, nɛ e bɔni sɔlemi.’ Mɛni he e ngɛ sɔlee ngɛ ngɛ be nɛ mi wa nɛ ɔ mi? E sɔle ke: “Tsaatsɛ! O nyɛɔ níhi tsuo peeɔ! I kpa mo pɛɛ, je amanehlu kplu nɛ ɔ kɛ ho; se kɛ̃ ɔ, pi bɔ nɛ i suɔ, se bɔ nɛ mo o suɔ.” (Marko 14:35, 36) Mɛni Yesu ngɛ hlae maa tsɔɔ ɔ? Anɛ e ngɛ gbenɔ nɛ e ma gbo kaa Kpɔlɔ ɔ nya fo tue lo? Dɛbi!
Benɛ Yesu ngɛ hiɔwe ɔ, e na bɔ nɛ ke Roma bi ɔmɛ yaa gbe nihi ɔ, a waa mɛ yi mi ha a. Akɛnɛ Yesu ba pee adesa, nɛ e ngɛ he numi, nɛ nɔ́ ma nyɛ maa ye lɛ he je ɔ, e ngɛ haoe ngɛ níhi nɛ e maa gblee mi ɔ he. Se nɔ́ nɛ ngɛ lɛ haoe pe kulaa ji gbemi nɛ a maa gbe lɛ kaa bɔ nɛ a gbeɔ yayami peeli, nɛ lɔ ɔ maa gbe e Tsɛ ɔ he guɛ ɔ. Ngɛ ngmlɛfia bɔɔ ko mi ɔ, a maa sɛu lɛ ngɛ tso nɔ kaa nɔ ko nɛ e bɔ musu kɛ si Mawu.
Benɛ Yesu sɔle saii nɛ e kpale kɛ ya bɔfo ɔmɛ a ngɔ ɔ, e ya na mɛ nɛ a ngɛ mahe hwɔe. E de Petro ke: “Lɛɛ nyɛ nyɛ we nɛ nyɛɛ kɛ mi nɛ fɔ nyɔ ngmlɛfia kake po? Nyɛɛ fɔ nyɔ nɛ nyɛɛ sɔle, konɛ nyɛ ko sɛ ka mi.” Yesu na kaa pɔ tɔ e kaseli ɔmɛ, nɛ je hu jɔ. Enɛ ɔ he ɔ, e de ke: “Mumi ɔ lɛɛ e suɔ kaa e maa pee jã, se he lo ɔ gbede.”—Mateo 26:40, 41.
Kɛkɛ nɛ Yesu ya sɔle si enyɔne, nɛ e de Mawu kaa e je “kplu nɛ ɔ” kɛ je e nɔ. Benɛ e kpale e se ekohu ɔ, e ya na bɔfo etɛ ɔmɛ nɛ a ngɛ mahe hwɔe, be mi nɛ e sa nɛ a ko hi sɔlee konɛ a ko sɛ ka mi ɔ. Benɛ Yesu kɛ mɛ tu munyu ɔ, “a li nɔ́ nɛ a ma de lɛ.” (Marko 14:40) Yesu kpale je a he si etɛne, nɛ e ya kpla si nɛ e sɔle.
Yesu ngɛ tsui yee kaa gbemi nɛ a maa gbe lɛ kaa yayami peelɔ ɔ maa gbe e Tsɛ ɔ he guɛ. Yehowa Mawu bu e Bi ɔ sɔlemi ɔ tue, nɛ e tsɔ bɔfo ko, nɛ e ya wo lɛ he wami. Ngɛ lɔ ɔ se po ɔ, Yesu kpa we sɔlemi. E ya nɔ nɛ e “sɔle wawɛɛ pe kekle ɔ po.” E hao wawɛɛ, ejakaa tlomi nɛ ngɛ e kuɛ nɔ ɔ jiɔ nitsɛ! Lɛ nitsɛ e neneene wami, kɛ adesahi tsuo nɛ a ma he lɛ maa ye ɔ a wami ngɛ oslaa mi. Enɛ ɔ he ɔ, e ‘he latsa tsle kɛ pue si kaa muɔ.’—Luka 22:44.
Benɛ Yesu kpale e se si etɛne kɛ ya bɔfo ɔmɛ a ngɔ ɔ, e ya na mɛ nɛ a ngɛ mahe hwɔe loloolo. E de mɛ ke: “Nyɛ he mi jɔ nyɛ nɛ nyɛ ngɛ mahe hwɔe kɛ mwɔɔ? Hyɛ! Ngmlɛfia a su ta, nɛ a maa ngɔ Nɔmlɔ Bi ɔ kɛ wo yayami peeli a dɛ mi. Nyɛɛ te nɛ waa ho. Hyɛ, nɔ nɛ ngɛ ye se blɔ tsɔɔe ɔ lɛ ma a nɛ!”—Mateo 26:45, 46.